b'\n_START_ARTICLE_\nRed feniksa\n_START_SECTION_\nOsnivanje i svrha\n_START_PARAGRAPH_\nRed feniksa jest organizacija koja se bori protiv Voldemorta i njegovih prista\xc5\xa1a, smrtono\xc5\xa1a. Osnovao ga je Albus Dumbledore. Cilj organizacije bila je pobjeda nad Lordom Voldemortom u Prvom ratu (prije po\xc4\x8detka radnje knjiga); Red je raspu\xc5\xa1ten nakon Voldemortova nestanka. Kad se Voldemort ponovno dokopao mo\xc4\x87i, u Harryju Potteru i Plamenom peharu, \xc4\x8dlanove Reda ponovno je okupio Dumbledore, i to samo par sati nakon saznanja o Lordu Voldemortu._NEWLINE_Ponovno okupljeni Red za sjedi\xc5\xa1te je izabrao Grimmauldov trg br.12, obiteljsku ku\xc4\x87u Siriusa Blacka. Dumbledore je bio \xc4\x8duvar tajne za Red feniksa, \xc5\xa1to zna\xc4\x8di da su sjedi\xc5\xa1te Reda mogli prona\xc4\x87i samo oni kojima je Dumbledore unaprijed dao do znanja gdje je sjedi\xc5\xa1te.\n_START_SECTION_\nOdnosi s Ministarstvom\n_START_PARAGRAPH_\nIako su Dumbledore i ostali \xc4\x8dlanovi originalnog Reda feniksa o\xc4\x8dekivali da \xc4\x87e Voldemort vratiti svoje mo\xc4\x87i, djelatnici Ministarstva magije, uklju\xc4\x8duju\xc4\x87i i samog ministra, Corneliusa Fudgea, nisu bili uvjereni u to. Fudge je radije vjerovao da Dumbledore \xc5\xa1iri glasine u poku\xc5\xa1aju da ga zbaci s polo\xc5\xbeaja Ministra magije. _NEWLINE_Ministarstvo je prisililo Dnevni prorok, \xc4\x8darobnja\xc4\x8dke dnevne novine, da \xc5\xa1uti o svemu \xc5\xa1to bi Dumbledorea ili Harryja Pottera prikazalo u dobrom svjetlu. Red je bio prisiljen na tajno djelovanje. Napori su se Ministarstva isplatili - ve\xc4\x87ina \xc4\x8darobnja\xc4\x8dke javnosti vjerovala je da su i Dumbledore i Harry la\xc5\xbeljivci. Zbog toga su Voldemort i njegovi prista\xc5\xa1e gotovo cijelu jednu godinu mogli mirno provoditi svoje planove._NEWLINE_Ministarstvo je ipak moralo priznati da su Harry i Dumbledore bili u pravu kad se sam Lord Voldemort pojavio u zgradi Ministarstva. Fudge je morao priznati da je bio u krivu i zbog toga je zamijenjen novim Ministrom, Rufusom Scrimgeourom.'